b'\n_START_ARTICLE_\nVelika \xc4\x8drna ma\xc5\xa1a za pobite Slovence\n_START_SECTION_\nPriprava v Zakristiji\n_START_PARAGRAPH_\nIzgnanci, ki jih je zadela ne\xc4\x8dlove\xc5\xa1ko trda bratovska pest, so se napotili v neznano, s spominom na pobite mu\xc4\x8denike se izro\xc4\x8dajo Mariji z Brezij in Bogu. Pesnik prosi odpu\xc5\xa1\xc4\x8danja za \xc5\xbertve in morilce, zadu\xc5\xa1nica za mrtvimi naj poveli\xc4\x8da njihovo mu\xc4\x8deni\xc5\xa1ko smrt za Slovenstvo.\n_START_SECTION_\nVetrinjski psalm pred katafalkom\n_START_PARAGRAPH_\nVetrinje, tabor izdanega \xc4\x8dloveka! Pesnik kropi zverinsko pobite slovenske bataljone z blagoslovljeno vodo ve\xc4\x8dnega spomina. Mrtvi so Matja\xc5\xbeeva vojska, ki \xc4\x8daka na vstajenje, v ponos in \xc4\x8dast Sloveniji, Evropi, svetu in Bogu.\n_START_SECTION_\n\xc4\x8crna ma\xc5\xa1a\n_START_PARAGRAPH_\nSvet je razklan na Hudobijo in Svetost, nebe\xc5\xa1ke trombe pozivajo na boj, Bog zbira v fronto angele, svetnike in mu\xc4\x8denike: treba se je boriti zoper Luciferja, treba je stopiti v vrste, pred katerimi se bliska bo\xc5\xbeji me\xc4\x8d. Bog naj razsodi na\xc5\xa1o pravdo zoper zvija\xc4\x8de in zlobo nesvetega ljudstva. - \xc4\x8cez Slovenijo se je razlila apokalipti\xc4\x8dna vihra: kri, dim, ogenj v znamenjih srpa-kladiva in svastike. Iz naroda se utrga truma Jude\xc5\xbeev, bratomornih Kajnov, ki se uprejo Bogu. Sledi groza za grozo: tabori\xc5\xa1\xc4\x8da, talci, Turjak, Grahovo ... Nato upanje: domobranska vojska, ki herojsko izpolnjuje Ukaz Domovine, sovra\xc5\xbenik omaguje, be\xc5\xbei ... A zaradi izdajstva se trenutek zmage spremeni v pogrebni pohod: grozote umiranja v breznu, kjer se \xc5\xbertve izro\xc4\x8dajo Bogu, \xc5\xbertve \xc5\xa1irom po Domovini, ki Bogu darujejo svoje rane._NEWLINE_Vsi nebe\xc5\xa1ki zbori pojejo v bo\xc5\xbejo slavo, nadangel Mihael pripelje vetrinjske voj\xc5\xa1\xc4\x8dake, poveli\xc4\x8dane in ozarjene, ki iz rok samega Kristusa prejmejo mu\xc4\x8deni\xc5\xa1ke palme. Slava Bogu vojnih \xc4\x8det, ki naj zmagovito vlada zdaj po Satanu razdejani slovenski de\xc5\xbeeli! - Ma\xc5\xa1nik povzdigne Kri, prelito za slehernega, za smrt na\xc5\xa1ih mu\xc4\x8dencev, za grehe na\xc5\xa1ega veka. - O\xc4\x8de na\xc5\xa1 ... Begunci prestrezajo udarce, ki jih brezbo\xc5\xbeniki v Domovini namenjajo Kristusu, hrepenijo domov, a se uklanjajo njegovi volji. Narod je gre\xc5\xa1il z razdorom in umorom, odpusti nam zaradi smrti na\xc5\xa1ih mu\xc4\x8denikov, zaradi trpljenja v Domovini. Tudi mi odpu\xc5\xa1\xc4\x8damo, \xc4\x8deprav te\xc5\xbeko. In ne vpelji nas v sku\xc5\xa1njavo, da bi obupali ali se izrodili, se odrekli svetu dedov in o\xc4\x8detov._NEWLINE_Jagnje bo\xc5\xbeje, usmili se nas! Prek sveta ja\xc5\xa1ejo rjavi, \xc4\x8drni in rde\xc4\x8di konjenik, vitezi Greha, pol sveta je obil Gad z obljubo vsemogo\xc4\x8dnosti, zasu\xc5\xbenjil ljudstva, Evropa pa slepo gradi babilonski stolp zmede in Razvrata ... spa\xc4\x8dene so besede , pravica, resnica. Pesnik poziva Kralja kraljev, naj razru\xc5\xa1i kraljestvo Satana-Gada in Babilonske Hotnice. - Ob obhajilu ugleda bo\xc5\xbejo zmago nad Satanom in njegovim rodom, okrepljen je s tola\xc5\xbebo in z vero v bo\xc5\xbejo vsekraljevsko Mo\xc4\x8d._NEWLINE_Pro\xc5\xa1nja za mir vseh, ki so bili pobiti, pa nimajo grobov, vizija, kako kosti pobitih krenejo na triumfalno pot v kostnico, v sredi\xc5\xa1\xc4\x8de Naroda: zvonijo zvonovi, vsa narava dvigne v oltar. Ma\xc5\xa1e, ki jo bere \xc5\xa1kof-kardinal, se udele\xc5\xbei tudi Kraljica Slovencev, Brezjanska Marija, sv. Mihael zadovoljno spravlja svoj me\xc4\x8d v no\xc5\xbenico, saj je Zmaj premagan, s stranskih oltarjev stopijo prvi mu\xc4\x8denec sv. \xc5\xa0tefan, poljski mu\xc4\x8denik in domoljub sv. Bobola, sv. general Tenon s svojimi pobitimi legionarji. Mu\xc4\x8deni\xc5\xa1ke kosti so pokopane pod oltar in Kristus sam dr\xc5\xbei roko nad njimi, narod pa ves presvetljen moli za njihov mir ... - Toda to je le privid, izgnanci so \xc5\xa1e zmeraj izgubljeni v neskon\xc4\x8dnem oceanu in ma\xc5\xa1nik jim podeljuje blagoslov: da bi se po vseh blodenjih vrnili domov, kjer jih \xc4\x8dakata kruh in sol. - Slavimo Gospoda za vse, za upanje, da nas iz nevarnosti vodi v svobodno Slovenijo in naprej, k sebi, kjer Ga na\xc5\xa1i mu\xc4\x8denci ve\xc4\x8dno slave!'